b'\n_START_ARTICLE_\nCanterbury-fort\xc3\xa6llingerne\n_START_PARAGRAPH_\nCanterbury Fort\xc3\xa6llingerne (The Canterbury Tales) er en samling fort\xc3\xa6llinger af den engelske forfatter Geoffrey Chaucer i 1300-tallet, to i prosa, de \xc3\xb8vrige p\xc3\xa5 vers. Nogle er originale, og andre er ikke. De bliver fortalt i en rammefort\xc3\xa6lling af en gruppe pilgrimme p\xc3\xa5 en pilgrimsrejse fra Southwark til Canterbury for at bes\xc3\xb8ge Thomas Beckets grav i Canterburykatedralen. Canterbury Fort\xc3\xa6llingerne er skrevet p\xc3\xa5 middelengelsk. Fort\xc3\xa6llingerne er Chaucers hovedv\xc3\xa6rk, og strukturen er taget fra Decameron af italieneren Giovanni Boccaccio, som Chaucer kan have l\xc3\xa6st, da han bes\xc3\xb8gte Italien i midten af 1300-tallet.\n_START_SECTION_\nGennemgang af v\xc3\xa6rkets personer\n_START_PARAGRAPH_\nRidderen bliver introduceret f\xc3\xb8rst som den socialt h\xc3\xb8jst rangerende figur. V\xc3\xa6rten kalder ham for "my mayster" og "my lord", \xc2\xabmin mester og herre\xc2\xbb. Han er en professionel soldat, som kommer hjem fra krig i udlandet, og han har v\xc3\xa6ret vidt omkring i mange lande. Han er en \xc2\xabvarray, parfit, gentil knight\xc2\xbb, en h\xc3\xb8visk ridder i enkel dragt og har et beskedent v\xc3\xa6sen._NEWLINE_V\xc3\xa6bneren er hans s\xc3\xb8n og mods\xc3\xa6tning, en elegant laps med kostbare kl\xc3\xa6der og beleven i hofetikette._NEWLINE_Priorinden er en af dem, som er mest omfattende beskrevet, og det er her, fort\xc3\xa6lleren oplyser, at han ikke vil d\xc3\xb8mme om v\xc3\xa6rdien af det, han ser. Hendes portr\xc3\xa6t skildres h\xc3\xb8visk, og der fort\xc3\xa6lles mere om, hvad hun spiser end om, hvordan hun beder. Det siges, at hun er god mod dyr, men ikke hvordan hun behandler mennesker. Hun har en nonne med sig og \xc2\xabtre\xc2\xbb pr\xc3\xa6ster. Tallet tre g\xc3\xb8r, at antallet vanskeligt g\xc3\xa5r op og blev antagelig lagt til senere med hensyn til digtets rytme._NEWLINE_Munken er den n\xc3\xa6ste i serien af repr\xc3\xa6sentanter for kirken. Han har mange heste hjemme, respekterer ikke kongens styre og foretr\xc3\xa6kker at g\xc3\xa5 p\xc3\xa5 jagt frem for at bede._NEWLINE_Tiggermunken f\xc3\xb8lger derefter, hvilket viser, at Chaucer har en s\xc3\xa6rlig interesse for repr\xc3\xa6sentanter for kirken, som lever i modstrid med, hvad man forventer af dem. Fort\xc3\xa6lleren oplyser, at det ikke er et problem, at han undg\xc3\xa5r spedalske og tiggere._NEWLINE_Handelsmanden er kort beskrevet og bliver fulgt af klerken fra Oxenford (Oxford), som er, hvad man kan forvente af en student, fattig, tynd som sin hest, og elsker af b\xc3\xb8ger._NEWLINE_Advokaten er ekspert i jura. Sammen med ham er storbonden, en herre fra landet, som er mest optaget af mad: \xc2\xabDet knurrer i hans mave efter mad og drikke\xc2\xbb._NEWLINE_Derefter n\xc3\xa6vner Chaucer flere h\xc3\xa5ndv\xc3\xa6rkere, kl\xc3\xa6dt i deres karakteristiske dragter, men de er ikke n\xc3\xb8jere beskrevet og de har ikke leveret fort\xc3\xa6llinger. Med sig har de kokken, og hans dygtighed beskrives med nogle us\xc3\xa6dvanlige detaljer. Skipperen er ogs\xc3\xa5 ekspert i sit erhverv, men stj\xc3\xa6ler vinen fra sine passagerer og fremtr\xc3\xa6der som en skummel figur. L\xc3\xa6gen bliver rost af fort\xc3\xa6lleren, sk\xc3\xb8nt han som alle l\xc3\xa6ger elsker guld._NEWLINE_Enken fra Bath, priorinden og nonnen er de eneste kvinder p\xc3\xa5 pilgrimsrejsen. Hun har haft fem \xc3\xa6gtef\xc3\xa6ller og jagter den sjette. Hun er rig og er kl\xc3\xa6dt rigt, og fort\xc3\xa6lleren har sympati for hende._NEWLINE_Den mest idealiserede person er sognepr\xc3\xa6sten, som er i f\xc3\xb8lge med sin idealiserede bror, plovmanden, \xc2\xaba true swinkler\xc2\xbb \xe2\x80\x94 en h\xc3\xa5rdtarbejdende mand, som lever i fred og i fuldkommen fromhed. Hvor sognepr\xc3\xa6sten er den gode repr\xc3\xa6sentant for kirken, er plovmanden den sympatiske repr\xc3\xa6sentant for det kristne, menige folk ._NEWLINE_De sidste personer er i en mindre sympatisk gruppe. M\xc3\xb8lleren er en ubehagelig type uden forsonende tr\xc3\xa6k, proviantforvalteren snyder alle og ridefogeden t\xc3\xa6nker ogs\xc3\xa5 mest p\xc3\xa5 sin egen tegnebog. De to mest groteske er dog st\xc3\xa6vningsmanden og afladskr\xc3\xa6mmeren, som lever af kirken i dens udkant: den ene s\xc3\xa6lger aflad, mens den anden administrerer den kirkelige lovgivning.\n_START_SECTION_\nDet komplette v\xc3\xa6rk\n_START_PARAGRAPH_\nV\xc3\xa6rket blev p\xc3\xa5begyndt en gang i 1380\'erne, og Chaucer stoppede skriveriet i slutningen af 1390\'erne. Det er ikke fuldf\xc3\xb8rt, som det m\xc3\xa5ske var planlagt: det ser ud, som om der har v\xc3\xa6ret flere redigeringer, og at nye fort\xc3\xa6llinger er blevet tilf\xc3\xb8jet p\xc3\xa5 forskellige tidspunkter. Planen med 120 fort\xc3\xa6llinger stammer fra prologen. Det bliver kundgjort af v\xc3\xa6rten Harry Bailly, at der vil komme fire fort\xc3\xa6llinger fra hver (to p\xc3\xa5 vej til Canterbury og to p\xc3\xa5 tilbageturen til v\xc3\xa6rtshuset). Det er ikke n\xc3\xb8dvendigvis Chaucers id\xc3\xa9. Han optr\xc3\xa6der selv i v\xc3\xa6rket og fort\xc3\xa6ller mere end \xc3\xa9n historie. Det er foresl\xc3\xa5et, at v\xc3\xa6rkets uf\xc3\xa6rdige tilstand faktisk var bevidst fra Chaucers side._NEWLINE_Canterbury Fort\xc3\xa6llingernes struktur er en rammefort\xc3\xa6lling, og det er let at finde tilsvarende i samtidige v\xc3\xa6rker som El Libro de Buen Amor (Bogen om den gode k\xc3\xa6rlighed) af Juan Ruiz og Boccaccios Decameron. Decameron kan v\xc3\xa6re Chaucers store inspirationskilde: Chaucer har lagt flere af Boccaccios fort\xc3\xa6llinger i munden p\xc3\xa5 sine egne pilgrimme. Det, der skiller Chaucers v\xc3\xa6rk fra hans samtidiges, er hans personer. Sammenlignet med Boccaccios hovedpersoner \xe2\x80\x93 syv kvinder og tre m\xc3\xa6nd, alle unge, friske og velst\xc3\xa5ende og med klassiske navne \xe2\x80\x93 er figurerne hos Chaucer en broget flok fra middelklassen. Ikke bare er deltagerne meget uens, men deres fort\xc3\xa6llinger er ogs\xc3\xa5 helt forskellige, og deres personlighed er vist i deres valg af historier og m\xc3\xa5den, de fort\xc3\xa6ller dem p\xc3\xa5._NEWLINE_Ideen med pilgrimsrejsen synes at have v\xc3\xa6ret et nyttigt virkemiddel til at samle en broget flok. Munken ville sandsynligvis ikke have f\xc3\xa5et tilladelse til at drage af sted som pilgrim, og en del af de \xc3\xb8vrige ville m\xc3\xa5ske ikke have \xc3\xb8nsket at deltage. Alle pilgrimmene er til hest, og der er ingen antydning af, at de lider for deres religion. Ingen af de popul\xc3\xa6re helligdomme p\xc3\xa5 vejen til Canterbury bliver bes\xc3\xb8gt, og der er ingen antydning af, at nogen deltager i messen. I det hele taget fremst\xc3\xa5r rejsen mere som en turistudflugt._NEWLINE_Chaucer giver ikke megen oplysning om, hvordan rejsen skrider frem. Han antyder, at historierne er flere dage om at blive fortalt, men giver ingen detaljer om overnatninger. Hvis rejsen kunne v\xc3\xa6re gjort i l\xc3\xb8bet af en dag, ville det ikke have v\xc3\xa6ret muligt at fort\xc3\xa6lle s\xc3\xa5 mange historier. Tre til fire dage tog en tilsvarende pilgrimsrejse. Den 18. april er n\xc3\xa6vnt i fort\xc3\xa6llingerne, og Walter William Skeat, der redigeer i 1800-tallet, har fastsl\xc3\xa5et, at den 17. april 1387 var den sandsynlige f\xc3\xb8rste dag for fort\xc3\xa6llingerne._NEWLINE_Forskere har delt fort\xc3\xa6llingerne i ti fragmenter. Fort\xc3\xa6llingerne, som danner et fragment, er direkte sammenknyttede, som regel ved at en person fort\xc3\xa6ller, og handlingen bliver s\xc3\xa5 videref\xc3\xb8rt af en anden person, men der er ingen sammenh\xc3\xa6ng mellem de fleste af de andre fragmenter. Det betyder, at der er flere mulige kombinationer med hensyn til fragmenternes r\xc3\xa6kkef\xc3\xb8lge og for fort\xc3\xa6llingerne selv. I vore dage er det almindeligt, at fragmenterne bliver nummereret I-X, men en alternativ r\xc3\xa6kkef\xc3\xb8lge er at placere dem som A-G, s\xc3\xa5ledes at l\xc3\xa6gens fort\xc3\xa6llinger indtil nonnepr\xc3\xa6stens bliver placeret f\xc3\xb8r enken fra Baths. Undtagelsen med fragmenternes uafh\xc3\xa6ngighed er de sidste to. K\xc3\xb8bmandens fort\xc3\xa6lling er den sidste fort\xc3\xa6lling i IX, men fragment X begynder med sognepr\xc3\xa6stens prolog ved at h\xc3\xa6vde, at k\xc3\xb8bmanden er blevet f\xc3\xa6rdig med sin fort\xc3\xa6lling. Grunden til, at de bliver skilt ad som to forskellige fragmenter, er, at k\xc3\xb8bmanden begynder sin korte fort\xc3\xa6lling om morgenen, mens sognepr\xc3\xa6stens fort\xc3\xa6lling bliver fortalt klokken fire om eftermiddagen. Det antages, at Chaucer har villet forbedre manuskriptet eller tilf\xc3\xb8jrt flere fort\xc3\xa6llinger for at d\xc3\xa6kke tidsrummet._NEWLINE_I 2008 planlagde forlaget Modern Library at publicere en ny overs\xc3\xa6ttelse af hele v\xc3\xa6rket af overs\xc3\xa6tter Burton Raffel.\n_START_SECTION_\nBetydning\n_START_PARAGRAPH_\nDer er flere gange blevet n\xc3\xa6vnt, at det st\xc3\xb8rste bidrag, som dette v\xc3\xa6rk har tilf\xc3\xb8rt engelsk litteratur, var at popularisere dagligsprog og dialekt, men f\xc3\xb8rst og fremmest ved at bruge engelsk sprog i stedet for fransk-normannisk eller latin, som var det vanlige p\xc3\xa5 Chaucers tid. Andre af Chaucers samtidige \xe2\x80\x94 John Gower, William Langland, og den s\xc3\xa5kaldte Pearl Poet \xe2\x80\x94 har ogs\xc3\xa5 skrev betydelige v\xc3\xa6rker p\xc3\xa5 engelsk. Det mindsker ikke Chaucer betydning._NEWLINE_I 2004 var professor Linne Mooney i stand til at identificere en skriver, som arbejdede for Chaucer, som Adam Pinkhurst. Mooney, som var professor ved universitetet i Maine og bes\xc3\xb8gte et medlem af Corpus Christi College ved universitetet i Cambridge, fandt en overensstemmelse mellem Pinkhursts edssvorne signatur og hans h\xc3\xa5ndskrift p\xc3\xa5 en kopi af Canterbury Fort\xc3\xa6llingerne, som han havde skrevet af fra Chaucers manuskript._NEWLINE_Canterbury Fort\xc3\xa6llingerne kan ogs\xc3\xa5 fort\xc3\xa6lle den moderne l\xc3\xa6ser meget om det \xc2\xabokkulte\xc2\xbb som var almindeligt p\xc3\xa5 Chaucers tid, specielt i henhold til astrologi. Det er hundreder af astrologiske hentydninger i v\xc3\xa6rket. Nogle er ganske \xc3\xa5benbare, mens andre er mere tilsl\xc3\xb8rede._NEWLINE_Mens nogle fors\xc3\xb8ger at tolke personerne i Canterbury Fort\xc3\xa6llingerne som historiske, \xc3\xb8nsker andre at tolke dem i mindre bogstavelig retning. Efter en analyse af Chaucers ordvalg, udtryksm\xc3\xa5de og den historiske sammenh\xc3\xa6ng synes det, som om hans v\xc3\xa6rk udvikler en samfundskritik. I nogle af hans beskrivelser synes hans kommentarer smigrende, men ved en listig l\xc3\xa6sning bliver fremstillingerne kritiske over for personernes handlinger. I stedet virker det, som om Chaucer skaber fiktive figurer, som er gennemsnitsmennesker i deres erhverv og med deres baggrund. Med opm\xc3\xa6rksomhed kan man observere en finurlig kritik mod de medlemmer af samfundet, der optr\xc3\xa6der som Chaucers pilgrimme.\n_START_SECTION_\nAntisemitisme\n_START_PARAGRAPH_\nEdvard I af England udviste alle j\xc3\xb8der fra England i 1290, men antisemitismen forsvandt ikke med frav\xc3\xa6ret af j\xc3\xb8der. \xc2\xabI 1385 udgav Geoffrey Chaucer sit v\xc3\xa6rk Canterbury Fort\xc3\xa6llingerne, som indeholdt en optegnelse over j\xc3\xb8der, som dr\xc3\xa6bte en dybt from og uskyldig dreng. Denne blodige forbrydelse blev en del af den engelske litter\xc3\xa6re tradition\xc2\xbb._NEWLINE_Jeremy Cohen svarer, at \xc2\xabfra Chaucer til Margery Kempe, fra cyklusen til Corpus Christi-dagenes mirakelspil til lyrikken i 1600-tallet, har europ\xc3\xa6isk litteratur bevaret billedet af den j\xc3\xb8diske kristusmorder, som gjorde vold p\xc3\xa5 det helligste i den vestlige kristenheds kultur og samfund\xc2\xbb._NEWLINE_Det er i Chaucers Priorindens prolog og fort\xc3\xa6lling at antisemitismen findes i Canterbury Fort\xc3\xa6llingerne. Fort\xc3\xa6llingen er kort og handler om en ung kristen drengs martyrium ved, at han blev dr\xc3\xa6bt af j\xc3\xb8der. Drengen, der er s\xc3\xb8n af en enke synger en sang, Alma Redemptoris, uden at vide, hvad ordene handler om. Den opr\xc3\xb8rer nogle j\xc3\xb8der, som f\xc3\xa5r drengen dr\xc3\xa6bt. Enken leder efter s\xc3\xb8nnen og med guddommelig indblanding finder hun hans lig. Selv om drengen er d\xc3\xb8d, synger han sin sang. Han bliver f\xc3\xb8rt til et kloster, hvor munkene unders\xc3\xb8ger, hvordan det er muligt. Som en form for retf\xc3\xa6rdighed bliver alle j\xc3\xb8der beordret dr\xc3\xa6bt. S\xc3\xa5ledes kan drengen komme i himlen._NEWLINE_Denne histories findes sandsynligvis i forbindelse med William af Norwich, som blev fundet d\xc3\xb8d af flere stiks\xc3\xa5r i 1144, hvor j\xc3\xb8der i Norwich blev anklaget for drabet._NEWLINE_J\xc3\xb8derne omtales som \xc2\xabdet forbandede Herodes-folk\xc2\xbb. Chaucer benytter sin fort\xc3\xa6lling til at fremvise, hvad han betragter som \xc2\xabden j\xc3\xb8diske karakter\xc2\xbb. Canterbury Fort\xc3\xa6llingerne i sig selv er ikke et antisemitisk v\xc3\xa6rk, men den enkeltst\xc3\xa5ende historie Priorindens fort\xc3\xa6lling handler derimod om had mod j\xc3\xb8der.\n_START_SECTION_\nPilgrimmenes rute og de virkelige steder\n_START_PARAGRAPH_\nByen Canterbury har et museum, der hedder Canterbury Tales Museum._NEWLINE_Den lovede tilbagerejse har optaget mange, og den manglende forts\xc3\xa6ttelse er skrevet, ofte til skr\xc3\xa6k og en sj\xc3\xa6lden gang til skr\xc3\xa6kblandet fryd for Chaucers tilh\xc3\xa6ngere. S\xc3\xa5ledes har de tavse personer, som er n\xc3\xa6vnt, f\xc3\xa5et chancen for at fort\xc3\xa6lle deres historie. Beryns fort\xc3\xa6lling (Tale of Beryn) er en historie skrevet af en anonym forfatter i Northumberland-manuskript fra midten af 1400-tallet. I et mellemspil fort\xc3\xa6lles om pilgrimmenes ankomst til Canterbury, deres bes\xc3\xb8g hos martyren Thomas Becket i katedralen, deres overnatning p\xc3\xa5 det lokale v\xc3\xa6rtshus, afladskr\xc3\xa6mmerens uheld med en lumsk vintapper og selskabets afsked den n\xc3\xa6ste morgen f\xc3\xb8r afrejsen til London. P\xc3\xa5 dette tidspunkt inviterer v\xc3\xa6rten k\xc3\xb8bmanden til at fort\xc3\xa6lle Beryns historie (hans andet tilbud i denne samling) som den indledende fort\xc3\xa6lling p\xc3\xa5 tilbagevejen. John Lydgates Thebens belejring (Siege of Thebes) er en tilsvarende beskrivelse af tilbageturen, men fort\xc3\xa6llingene er en gentagelse af de historier, som bliver fortalt af ridderen i Chaucers tekst.\n_START_SECTION_\nTrivia\n_START_PARAGRAPH_\nTitlen p\xc3\xa5 Chaucers v\xc3\xa6rk er blevet et dagligdags udtryk p\xc3\xa5 engelske og er blevet tilpasset andre medier p\xc3\xa5 forskellig vis. En animeret udgave af nogle af fort\xc3\xa6llingerne er blevet produceret for britisk fjernsyn. Foruden en version med moderne engelsk dialog var der versioner p\xc3\xa5 middelalderengelsk og walisisk._NEWLINE_Mange litter\xc3\xa6re og faglitter\xc3\xa6re udgivelser har benyttet en tilsvarende rammefort\xc3\xa6lling som Canterbury Fort\xc3\xa6llingerne som en oplagt hyldest. Science-fiction-forfatteren Dan Simmons skrev sin roman Hyperion baseret p\xc3\xa5 en ujordisk gruppe af pilgrimme. Evolutionisten Richard Dawkins benyttede Canterbury Fort\xc3\xa6llingerne\' som struktur p\xc3\xa5 sin faglitter\xc3\xa6re bog om evolutionen \xe2\x80\x93 The Ancestor\'s Tale: A Pilgrimage to the Dawn of Evolution. Hans dyrepilgrimme er p\xc3\xa5 vej til at finde deres f\xc3\xa6lles stamfader, og hver af dem fort\xc3\xa6ller en historie om evolutionen._NEWLINE_Henry Dudeneys bog The Canterbury Puzzles indeholder en del, som fremstilles som en forsvundet tekst fra Chaucers v\xc3\xa6rk.'